Diari Oficial de la Generalitat Valenciana


Sumari del DOGV 8088, del 20-07-2017 (2017/6664)

RESOLUCIÓ de 5 de juny de 2017, del director general de Medi Natural i d'Avaluació Ambiental, per la qual s'aprova el protocol de comunicació de danys i actuacions de resposta, en desplegament de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8088

Data del DOGV
:   20-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6664


Data del document
:   05-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 5 de juny de 2017, del director general de Medi Natural i d'Avaluació Ambiental, per la qual s'aprova el protocol de comunicació de danys i actuacions de resposta, en desplegament de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana. [2017/6664]  
En els últims anys es detecten en algunes zones de la Comunitat Valencians danys notables en cultius agrícoles com a conseqüència del considerable augment de les poblacions de conill de muntanya (Oryctolagus cuniculus).  
Les conselleries competents en matèria cinegètica i d'agricultura han treballat intensament amb l'objecte de reduir aquests danys i controlar les poblacions de conill fins a portar-les a nivells acceptables.  
  
En aquest marc, en data 11 de juny de 2009, la llavors Conselleria de Medi Ambient, Aigua, Urbanisme i Habitatge, va aprovar l'Ordre per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana (DOCV 6041, 23.06.2009).  
Amb l'experiència adquirida durant aquests anys en l'aplicació d'aquesta norma, i amb l'objecte de desenvolupar, aclarir i simplificar el procediment de comunicació de danys i d'execució d'actuacions de control, així com les funcions i responsabilitats dels diferents actors involucrats, s'ha redactat un protocol que permetrà actuar amb major rapidesa davant de la previsió o aparició de danys significatius, implementant vies eficaces de comunicació entre els agricultors i els titulars dels espais cinegètics, amb la mediació de l'Administració local i dels agents mediambientals.  
A més el protocol també servirà per a normalitzar en tot l'àmbit de la Comunitat Valenciana els diferents models de sol·licituds d'actuació i comunicats de control, que a part de la seua funció bàsica com a ferramenta de comunicació entre agricultors i caçadors, permetrà a l'Administració poder recopilar una informació molt valuosa per a analitzar l'evolució de les poblacions de conill de muntanya i poder planificar mesures preventives i de control.  
En conseqüència, en funció del que preveu la Llei 13/2004, de 27 de desembre, de caça de la Comunitat Valenciana i l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana, i en virtut de les competències que té atribuïdes aquesta direcció general pel Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, resolc:  
  
  
Primer  
Aprovar el protocol de comunicació de danys i actuacions de resposta per efecte de les poblacions de conill de muntanya, el text del qual s'arreplega en l'annex d'aquesta resolució.  
  
Segon  
La present resolució entrarà en vigor el dia que es publique en el Diari Oficial de la Generalitat Valenciana.  
  
València, 5 de juny de 2017.- El director general de Medi Natural i Avaluació Ambiental. Antoni Marzo Pastor  
  
  
  
ANNEX  
Protocol de comunicació de danys i actuacions de resposta   
per efecte de les poblacions de conill de muntanya.  
  
1. Àmbit d'aplicació  
L'àmbit d'aplicació del present protocol seran els municipis i cultius inclosos en l'annex de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, així com aquells que s'hi incorporen per resolució de la direcció general amb competències en matèria cinegètica, a proposta de la direcció general amb competències en matèria de sanitat vegetal i protecció fitosanitària, en virtut del que disposa la disposició addicional primera de l'esmentada disposició.  
  
  
2. Sol·licitud d'actuació per danys significatius en cultius  
1. Davant de l'existència de danys significatius per acció del conill de muntanya o en previsió de la seua aparició, l'agricultor haurà de presentar en el registre de l'ajuntament on s'ubique la parcel·la o parcel·les afectades una sol·licitud d'actuació a manera de comunicat de danys.  
  
2. El model de sol·licitud d'actuació és el que s'arreplega en l'annex d'aquest protocol.  
Els impresos de les sol·licituds d'actuació estaran disponibles en els respectius ajuntaments, oficines comarcals agràries (OCAPA) i oficines comarcals de medi ambient (OCMA) de la zona, així com en les cooperatives del municipi, i també podran descarregar-se en la pàgina web de la conselleria competent en matèria de medi ambient, dins de l'apartat corresponent al servei amb competències en matèria de caça.  
  
  
3. Per mitjà de la sol·licitud d'actuació l'agricultor:  
- 1. Sol·licita al titular de l'espai cinegètic corresponent que prenga les mesures necessàries previstes en la legislació vigent per a mitigar o evitar els danys significatius en els seus cultius.  
- 2. Autoritza l'accés a la seua finca als encarregats de realitzar el control.  
- 3. Certifica que, en compliment de l'obligació arreplegada en l'article 13 de l'Ordre d'11 de juny de 2009, ha realitzat en la seua finca unes pràctiques agrícoles adequades a fi d'evitar la proliferació de les poblacions de conill, mantenint les llindes i ribassos desproveïts de vegetació embullada o que cobrisca els caus, i evitant i/o eliminant aquells amuntonaments de pedres, sarments o brancatges que puguen donar refugi als conills, i es compromet formalment al seu manteniment.  
  
  
4. L'agricultor haurà d'omplir la sol·licitud d'actuació, serà imprescindible que òmpliga les seues dades personals i la seua adreça i telèfon de contacte, així com les de la parcel·la o parcel·les en què s'hagen detectat o es prevegen danys significatius (municipi, paratge, polígon, parcel·la, cultiu i superfície). És convenient que a la sol·licitud d'actuació s'adjunte un pla cadastral on es marquen les parcel·les afectades per a facilitar la seua ubicació.  
Únicament hauran d'anotar-se les parcel·les amb danys significatius o en què hi haja una alta probabilitat que es produïsquen com a conseqüència de la presència d'una elevada densitat de conills i cultius en fase susceptible de patir-los.  
En cap cas se sol·licitarà l'actuació en aquelles parcel·les on hi haja una mera presència de conills.  
  
5. En una mateixa sol·licitud d'actuació hauran d'incloure's només les parcel·les pertanyents a una mateixa finca o que estiguen contigües o pròximes (dins de la mateixa partida). En cas contrari, s'hauran de presentar comunicats independents.  
  
6. La sol·licitud d'actuació es presentarà per quadruplicat. L'agricultor se'n quedarà una còpia una vegada registrada. La resta seran una per a l'ajuntament on es registre, una altra per al titular de l'espai cinegètic on es localitzen les parcel·les afectades i la quarta per a l'agent mediambiental de la zona.  
  
7. Amb periodicitat setmanal, els titulars dels espais cinegètics inclosos en l'àmbit d'aplicació de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge o les seues modificacions, o les persones en qui aquests deleguen, hauran d'acudir a l'ajuntament o ajuntaments corresponents per a arreplegar les possibles sol·licituds d'actuació.  
El titular de l'espai cinegètic haurà de firmar un justificant de recepció en la sol·licitud d'actuació i haurà de fer constar la data d'arreplega en cada una de les tres còpies existents en l'ajuntament.  
De comú acord entre els representants de l'ajuntament i els titulars cinegètics, i a fi de facilitar la gestió dels comunicats, haurà d'establir-se un dia concret de la setmana per a l'arreplega de les sol·licituds d'actuació. A més, també podrà establir-se un sistema de comunicació entre les parts per a evitar el desplaçament del titular cinegètic a l'ajuntament en el cas que no s'haja presentat cap sol·licitud durant aqueixa setmana.  
  
  
8. Els agents mediambientals passaran amb periodicitat quinzenal per les oficines de l'ajuntament per a arreplegar les seues respectives còpies de sol·licituds d'actuació que hagen sigut presentades amb més d'una setmana d'antelació.  
  
9. Si en el termini d'una setmana els titulars cinegètics o els seus representants no han passat per les dependències municipals per a arreplegar les sol·licituds d'actuació, l'agent mediambiental alçarà acta d'aquesta circumstància perquè, si és el cas, es valore si s'ha incomplit el deure de gestió establit en l'article 36.2 de la Llei 13/2004, de 27 de desembre, de caça de la Comunitat Valenciana.  
Amb independència d'això, la no arreplega de les sol·licituds d'actuació no eximeix el titular cinegètic de l'obligació de realitzar el control, ni modifica els terminis de resposta que s'estableixen en apartats següents d'aquesta resolució.  
  
3. Resposta del titular cinegètic a la sol·licitud d'actuació. Comunicat de control  
1. El titular de l'espai cinegètic haurà de donar resposta a la sol·licitud d'actuació en el termini màxim de 15 dies naturals des de la data de la seua entrada en el registre de l'ajuntament.  
  
2. Les actuacions de resposta seran les previstes entre les mesures de caràcter cinegètic previstes en el capítol II de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge.  
  
3. El titular de l'espai cinegètic haurà d'autoritzar per escrit els responsables de realitzar el control, els quals hauran de portar amb ells aquesta autorització en el moment d'efectuar-lo.  
  
4. Amb caràcter previ a l'actuació, el titular cinegètic o els responsables d'efectuar el control, hauran de posar-se en contacte amb l'agricultor per a comunicar-li data i hora en què es realitzarà el control. Aquesta obligació només serà aplicable quan l'agricultor haja indicat en la sol·licitud d'actuació un telèfon mòbil o una adreça electrònica on puga quedar constància que s'ha produït la comunicació.  
L'agricultor, o persona en qui delegue, haurà d'assistir al control i col·laborar a localitzar caus i en la resta de treballs.  
  
5. Si una sola actuació no és suficient per a previndre o reduir els danys fins a nivells acceptables, el titular de l'espai cinegètic haurà de realitzar nous controls fins a aconseguir aquest objectiu.  
  
6. La resposta del titular cinegètic a cada sol·licitud d'actuació generarà un comunicat de control que hauran d'omplir i subscriure els encarregats del control i el titular cinegètic.  
El comunicat de control servirà al mateix temps com a autorització del titular cinegètic als responsables d'efectuar l'actuació.  
  
7. El model de comunicat de control és el que s'arreplega en l'annex d'aquest protocol.  
Els impresos de comunicats de control estaran disponibles en els respectius ajuntaments, oficines comarcals agràries (OCAPA) i oficines comarcals de medi ambient (OCMA) de la zona, i també podran descarregar-se en la pàgina web de la conselleria competent en matèria de medi ambient, dins de l'apartat corresponent al servei amb competències en matèria de caça.  
8. L'agricultor o propietari de la parcel·la en què s'ha actuat o, si és el cas, el seu representant hauran de firmar el comunicat de control i se'n quedaran una còpia.  
Aquesta firma no implica acceptar l'actuació com a suficient, sinó simplement confirmar que s'ha realitzat.  
En cas no assistència de l'agricultor o del seu representant al control, es farà constar aquesta circumstància en el comunicat de control per mitjà de l'anotació «absent» en el lloc habilitat per a la seua firma.  
  
9. Una vegada omplit, el titular de l'espai cinegètic entregarà el comunicat de control a l'agent mediambiental de la zona, que se'n quedarà una còpia en què es reflectisca la data d'entrega i el seu justificant de recepció.  
Per acord d'ambdues parts s'establirà una sistemàtica o periodicitat per a l'entrega dels comunicats de control, que en cap cas podrà tindre una freqüència superior al mes.  
En el cas de desavinences entre l'agricultor i el titular cinegètic pel contingut de les sol·licituds i els comunicats de control, o pel mateix desenvolupament l'actuació, aquests es posaran en contacte amb l'agent mediambiental responsable perquè mitjance en el conflicte. Aquesta mediació generarà una acta de la qual entregarà còpia a ambdues parts i al seu immediat superior.  
L'agent mediambiental serà el responsable de l'arxivament dels comunicats de control dels municipis que tinga assignats.  
  
10. En el cas que els responsables de l'espai cinegètic no puguen efectuar el control per la presència en la parcel·la d'abundant vegetació embullada que els ho impedisca, indicaran aquesta circumstància en el comunicat de control que traslladaran a l'agent mediambiental de la zona, el qual, prèvia comprovació en camp d'aquest fet, alçarà acta en què en deixarà constància. Paral·lelament, podrà posar-se en contacte amb l'agricultor per a comunicar-li la necessitat de condicionar i preparar la seua finca amb caràcter previ que es puga efectuar l'actuació.  
  
  
11. L'agent mediambiental serà el responsable d'omplir un full-resum per cada espai cinegètic, segons el model que s'adjunta en l'annex d'aquest protocol, en què es reflectisquen, amb caràcter trimestral, les diferents sol·licituds d'actuació i comunicats de control que haja arreplegat, amb la informació bàsica de cada un d'ells.  
En la primera quinzena del mes següent a cada trimestre natural, cada agent mediambiental entregarà els fulls-resum, les sol·licituds d'actuació i els comunicats de control al tècnic responsable en matèria cinegètica en els serveis territorials de la Conselleria d'Infraestructures, Territori i Medi Ambient, que al seu torn, i una vegada que haja rebut la totalitat de la documentació, traslladarà una còpia al Servei de Caça i Pesca de la direcció general.  
  
4. Controls subsidiaris per part dels agricultors  
1. L'agricultor, si no ha obtingut resposta per part del titular cinegètic a la seua sol·licitud d'actuació en el termini establit en l'apartat 3.1 d'aquest protocol (15 dies naturals des del seu registre en l'ajuntament), o si detecta l'existència d'un nivell de danys que exigeix l'execució d'actuacions urgents, podrà sol·licitar a la conselleria competent en matèria cinegètica autorització directa per a realitzar controls subsidiaris.  
En el cas del control subsidiari urgent per danys greus, l'agricultor haurà d'acompanyar a la sol·licitud un informe de l'agent mediambiental de la zona que acredite aquesta situació, per a això prèviament haurà de posar-se en contacte amb ell. Sense l'informe esmentat, no podrà emetre's en cap cas l'autorització.  
  
2. Per a la sol·licitud de control subsidiari l'agricultor haurà d'omplir l'imprés el model del qual apareix en l'annex d'aquest protocol, imprés que també es troba disponible en els respectius ajuntaments, oficines comarcals agràries (OCAPA) i oficines comarcals de medi ambient (OCMA) de la zona, i que pot descarregar-se en la pàgina web de la conselleria competent en matèria de medi ambient, dins de l'apartat corresponent al servei amb competències en matèria de caça.  
  
  
3. Amb l'objecte d'agilitzar la seua tramitació i donar una resposta ràpida al problema de danys, la sol·licitud de control subsidiari haurà de presentar-se en l'oficina comarcal de medi ambient (OCMA) corresponent segons el municipi on s'ubiquen les parcel·les afectades, i s'haurà d'adjuntar, si és el cas, còpia de les sol·licituds d'actuació que no hagen obtingut resposta, o l'informe favorable de l'agent mediambiental.  
  
  
4. La competència per a l'autorització dels controls subsidiaris correspon als serveis territorials de la Conselleria d'Infraestructures, Territori i Medi Ambient, tal com s'arreplega en l'article 10 de l'Ordre d'11 de juny de 2009; aquesta competència podrà delegar-se entre altres òrgans de la mateixa administració basant-se en el que disposa l'article 13 de la Llei 30/199, de 26 de novembre, de règim jurídic de les administracions públiques i del procediment administratiu comú.  
  
En el cas de la província de València, per Resolució de 20 de maig de 2011, de la Direcció Territorial de València de la Conselleria de Medi Ambient, Aigua, Urbanisme i Habitatge, sobre la delegació de certes competències de caça per al control del conill de muntanya, la competència per a autoritzar controls subsidiaris correspon als caps de comarca mediambiental, així com als enginyers tècnics forestals amb destinació administrativa en les oficines comarcals del Servei Territorial de Medi Ambient.  
  
5. En el termini màxim de 10 dies hàbils des de la data d'entrada per registre de la sol·licitud haurà d'emetre's l'autorització o denegació motivada del control subsidiari, si és el cas, amb els condicionants que es consideraren oportuns, i es comunicarà per escrit a l'agricultor.  
Si la resolució és favorable i l'agricultor ha indicat la seua adreça electrònica en la sol·licitud, per motius d'urgència, se li podrà avançar per aquesta via l'autorització de control subsidiari.  
De l'esmentada resolució es donarà compte perquè en prenga coneixement al titular de l'espai cinegètic corresponent.  
  
6. En cas d'autorització, l'agricultor i els que aquest autoritze per escrit, procediran a efectuar el control davall les condicions, terminis i normes establides en el permís administratiu, i en finalitzar-lo hauran d'omplir un comunicat de control subsidiari.  
En tot cas, els encarregats d'efectuar el control, siga el mateix agricultor o les persones autoritzades per ell, hauran de complir els requisits per a l'exercici de la caça previstos en el capítol I de la Llei 13/2004, de 27 de desembre, de caça de la Comunitat Valenciana.  
El comunicat de control subsidiari servirà també com a autorització de l'agricultor als responsables d'efectuar l'actuació.  
  
7. Després de l'actuació, l'agricultor entregarà el comunicat de control subsidiari a l'agent mediambiental de la zona, que se'n quedarà una còpia en què es reflectisca la data d'entrega i el seu justificant de recepció.  
  
8. El model de comunicat de control subsidiari és el que s'arreplega en l'annex d'aquest protocol.  
A l'autorització del control subsidiari que es remeta a l'agricultor s'adjuntarà una còpia de comunicat de control subsidiari. A més, els impresos estaran disponibles en les oficines comarcals de medi ambient (OCMA) de la zona, i també podran descarregar-se en la pàgina web de la Conselleria competent en matèria de medi ambient, dins de l'apartat corresponent al servei amb competències en matèria de caça.  
  
5. Controls sistemàtics programats  
1. Els titulars dels espais cinegètics inclosos dins de l'àmbit d'aplicació de l'Ordre d'11 de juny de 2009, hauran de presentar abans del 31 d'octubre de cada any en el registre de l'oficina comarcal de medi ambient (OCMA) corresponent, segons el municipi o municipis en què s'ubiquen, un programa de control sistemàtic de les poblacions de conill de muntanya.  
  
2. Els objectius del programa de control sistemàtic seran:  
?Controlar els nivells d'abundància de conills amb suficient antelació a la primavera, entre l'1 de novembre i el 31 de gener, i reduir nivells indesitjables de cara a previndre futures afeccions als cultius.  
?Reduir nivells d'abundància, en qualsevol època de l'any, on siga previsible que hi haja, a curt termini, afeccions significatives dels conills als cultius o que aquestes hagen de continuar sent controlades.  
  
3. En el programa de control sistemàtic es definiran les dates i zones (quarters de control per polígons cadastrals o conjunt de polígons) en què s'efectuaran els controls dins de l'espai cinegètic; per a això tindran en consideració les diferents densitats de les poblacions de conill, així com la presència o previsió de danys en els cultius i una major probabilitat i gravetat de l'afecció.  
En l'annex d'aquest protocol s'inclou el model de programa de control sistemàtic, els impresos del qual també poden trobar-se en les oficines comarcals de medi ambient (OCMA) de la zona, i descarregar-se en la pàgina web de la conselleria competent en matèria de medi ambient, dins de l'apartat corresponent al servei amb competències en matèria de caça.  
  
4. El titular cinegètic haurà de notificar per escrit a l'agent mediambiental de la zona la decisió de suspensió dels controls sistemàtics quan es preveja l'absència d'afecció als cultius, aquesta decisió es justificarà en funció de les captures obtingudes i l'abundància de l'espècie.  
  
  
5. L'execució dels controls sistemàtics i programats es realitzarà per mitjà de caça amb furó i escopeta.  
En zones de seguretat, l'anterior tècnica de control se substituirà per la caça amb furó i xarxes. En aquest cas es produirà el sacrifici immediat dels conills.  
  
6. El titular de l'espai cinegètic haurà de coordinar els responsables de realitzar el control sistemàtic, els quals hauran de portar amb ells el comunicat de control en el moment d'efectuar-lo.  
  
7. L'execució de cada actuació generarà un comunicat de captures per control sistemàtic, per data i quarter, que subscriuran el titular cinegètic i els encarregats de realitzar-lo.  
El titular de l'espai cinegètic entregarà el comunicat de captures per control sistemàtic a l'agent mediambiental de la zona, que se'n quedarà una còpia en què es reflectisca la data d'entrega i el seu justificant de recepció.  
  
Per acord d'ambdues parts s'establirà una sistemàtica o periodicitat per a l'entrega dels comunicats de control, que en cap cas podrà tindre una freqüència superior al mes.  
  
L'agent mediambiental serà el responsable de l'arxivament dels comunicats de captures per control sistemàtic dels municipis que tinga assignats.  
  
8. El comunicat de captures per control sistemàtic servirà al mateix temps com a autorització del titular cinegètic als responsables d'efectuar l'actuació.  
  
9. El model de comunicat de captures per control sistemàtic és el que s'arreplega en l'annex d'aquest protocol. Els impresos dels comunicats de control sistemàtic estaran disponibles en els respectius ajuntaments i oficines comarcals de medi ambient (OCMA) de la zona, i també podran descarregar-se en la pàgina web de la conselleria competent en matèria de medi ambient, dins de l'apartat corresponent al servei amb competències en matèria de caça.